ŠTUDIJNÝ ODBOR
9.2.2   TEORETICKÁ INFORMATIKA

Identifikácia študijného odboru v štruktúre podľa § 50 ods. 5

(a)  Názov: TEORETICKÁ INFORMATIKA

(b) Stupne vysokoškolského štúdia, v ktorých sa odbor študuje, a štandardná dĺžka študijných programov pre tieto stupne vysokoškolského štúdia:

Študijný odbor Teoretická informatika sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v treťom stupni vysokoškolského štúdia (PhD) so štandardnou dĺžkou 3 roky

 (c) Zdôvodnenie potreby: 

Informatika patrí medzi odbory najvýraznejšie ovplyvňujúce vývoj ľudskej spoločnosti na začiatku tretieho milénia. Prechod k Informačnej spoločnosti (informatizácia spoločnosti) a zabezpečenie jej ďalšieho vývoja si vyžiada prípravu množstva odborníkov, schopných vyvíjať, analyzovať, implementovať a prevádzkovať zložité systémy založené na Informačno-komunikačných technológiách (IKT) pre najrozličnejšie oblasti ľudskej činnosti.  To si vyžaduje nielen poznanie IKT  ale aj pochopenie podstaty procesov, ktoré sa informatizujú. Problémy, ktoré informatizácia spoločnosti a interakcia informatiky s inými vednými oblasťami prináša, nie je vždy možné riešiť pomocou existujúcich metód a známych poznatkov informatiky. Preto je potrebné rozvíjať aj samotnú informatiku a pripravovať odborníkov, schopných vedecky pracovať v samotnej informatike. 

(d) Podobné študijné odbory zahraničí

 Študijný odbor Teoretická informatika je na  renomovaných univerzitách tradičným odborom pre doktorandské štúdium. Ako príklad uvedieme zoznam renomovaných univerzít, ktoré ponúkajú takéto štúdium:

•	Fakultät für Elektrotechnik, Informatik und Mathematik, Universität Paderborn
•	Department of Systems and Computer Engineering (DSCE) and School of Computer Science (SCS), Carleton University
•	Department of Computer Science, Technion – Israel Institute for Technology
•	Department of Information Technology, Uppsala Universitet
•	Institute of Information and Computing Sciences, Universiteit Utrecht  
•	School of Computer Science, University of Waterloo  
•	Department of Computer Science, RWHT Aachen   
•	Department of Computer Science, University of Warwick
•	Department of Electrical Engineering and Computer Science, MIT
•	Computer Science Department, California Institute of Technology 
•	Dipartimento di Informatica, Universita' degli Studi di Roma "La Sapienza", 
•	Institut für Informatik, Universität Zürich 
•	Department of Computer Science, ETH  Zürich  	
•	Department of Computer Science, University of Chicago, 
•	Computing Laboratory, Oxford University
•	Matematicko-fysikální fakulta, Universita Karlova

(e) Vymedzenie príbuzných študijných odborov a rozdielov medzi nimi: 
	Príbuzným študijným odborom je 9.2.1 Informatika

(f) Obsah:

Absolventi študijného odboru Teoretická informatika sú spôsobilí vykonávať profesiu Doktor informatiky.

Doktor informatiky  má poznatky a zručnosti magistra resp. inžiniera informatiky a naviac ovláda metódy vedeckého výskumu. Je schopný teoreticky/formálne analyzovať zložité systémy, exaktne formulovať problémy, vytvárať aparát potrebný na ich riešenie a hľadať efektívne riešenia formulovaných problémov. Je schopný pracovať vo vedeckých tímoch aj neinformatického zamerania, syntetizovať poznatky z rozličných oblastí a získavať nové poznatky.

Teoretická informatika  (3. stupeň)

Vymedzenie odborného profilu absolventa (3. stupeň)

Všeobecná charakteristika odborného profilu absolventov odboru informatika (3. stupeň)

Absolventi tretieho stupňa vysokoškolského štúdia teoretickej informatiky dokážu vykonávať výskum s vysokou mierou tvorivosti  a samostatnosti. Dôraz sa musí klásť na to, aby absolvent získal hlboké znalosti jednak z niektorej z teoretických a tiež z niektorej z metodologických oblastí informatiky. Absolvent môže budovať vedeckú perspektívu v celej škále aplikácií informačných technológií.

Teoretické vedomosti (3. stupeň)

Absolvent študijného odboru teoretická informatika (3. stupeň) má hlboké teoreticko-metodologické vedomosti z kľúčových oblastí informatiky na úrovni súčasného stavu svetového výskumu, tvorivo aplikuje získané poznatky v praxi, vie analyzovať a riešiť neštandardné problémy informatického charakteru a riešenia aplikovať v praxi.

Praktické schopnosti a zručnosti (3. stupeň)

Absolvent študijného odboru teoretická informatika (3. stupeň)  získa schopnosť analyzovať neštandardné systémy a problémy z hľadiska súčasného stavu výzkumu vo svete.

Doplňujúce vedomosti, schopnosti a zručnosti (3. stupeň)

Absolvent študijného odboru teoretická informatika (3. stupeň) dokáže samostatne vedecky pracovať a viesť odborný a vývojový tím, sleduje najnovší vývoj vo svojej oblasti a celoživotne si dopĺňa svoje znalosti na úrovni súčasného stavu vo svete.

Jadro znalostí odboru teoretická informatika (3. stupeň)

Nosné témy jadra znalostí študijného odboru teoretická informatika (3. stupeň)

•	teoretické základy informatiky (výpočtová zložitosť, formálne modely výpočtov, teória programovania, teória vyčísliteľnosti, logika, diskrétna matematika, algebra, pravdepodobnosť a štatistika)
•	teória a metodológia informatiky (algoritmy, operačné systémy, počítačové siete, metodológia programovania, programovacie jazyky, spracovanie údajov a bezpečnosť, informačné systémy, umelá inteligencia, počítačová grafika a spracovanie obrazu)
•	predmet špecializácie (náplň sa odvádza od témy dizertačnej práce)

Hĺbka rozpracovania tém jadra je spravidla v jednotlivých študijných programoch rôzna, sleduje však súčasný stav výskumu vo svete.

Štátna skúška (3. stupeň)

Štátna skúška pozostáva z dvoch častí:
•	dizertačnej skúšky
•	obhajoby dizertačnej práce